ཤིང་བུམ་པའི་ཆུས་སྤྱི་བོ་ནས་དབང་བསྐུར། སྐུ་གང་། དྲི་མ་དག ཆུ་ལྷག་མ་ཡར་ལུད་པ་ལས་རྣམ་པར་སྣང་མཛད་ཀྱིས་དབུ་བརྒྱན། མཚན་སྔགས་སྔོན་འགྲོའི་མཆོད་པ་ལྔ། ནང་མཆོད། འཇིག་རྟེན་དབང་ཕྱུག་སོགས་ཀྱིས་བསྟོད། དེ་ནས་ཀུ་ཤའི་ཆུན་པོ་བརྒྱད་ལ་བསང་ཆུ་གཏོར་ཞིང་། སུམྦྷ་ནིས་བསངས། སྭཱ་བྷཱ་ཝས་སྦྱངས། སྟོང་པའི་ངང་ལས་ཧཱུྃ་ལས་བྱུང་བའི་ཀུ་ཤ་སྔོ་ལྗང་རྩ་བ་དང་རྩེ་མོ་མ་ཉམས་པ་འབགས་པ་དང་མ་དག་པ་སེལ་བའི་ནུས་པ་དང་ལྡན་པར་གྱུར། ཨོཾ་ཀུ་ཤ་འདི་ནི་གཙང་ཞིང་དགེ །ཧཱུྃ་ལས་སྐྱེས་པའི་སྙིང་པོ་མཆོག །དཀོན་མཆོག་གསུམ་གྱི་དག་བྱེད་དེ། །ཚངས་པ་ཡིས་ཀྱང་དག་བྱེད་ཡིན། །འདིས་བདག་ཅག་གི་བགེགས་དང་མི་མཐུན་པའི་ཕྱོགས་ཐམས་ཅད་ཞི་ཞིང་ལས་ཀྱི་དངོས་གྲུབ་ཀྱང་སྩལ་དུ་གསོལ། ཨོཾ་བཛྲ་ས་ཏྭ་ཨཱ། མ་མ་ཤནྟིཾ་ཀུརྦནྟུ་སྭཱཧཱ། ཞེས་བརྗོད་ཅིང་ཀུ་ཤའི་རྩེ་མོ་ཕྱོགས་གཡོན་བསྐོར་དང་མཚམས་གཡས་བསྐོར་དུ་ཐབ་ཀྱི་ཕྱོགས་མཚམས་བརྒྱད་དུ་དབུལ། དེ་ནས་སྦྱིན་སྲེག་གི་གཞུང་རྣམས་སུ་གོང་དུ་མེ་སྦར་བར་བཤད་ཀྱང་། ཕྱག་ལེན་ལ། སྐབས་འདིར་མཛད་པས། སྤོར་ལྡེ་སྦར་ནས། ཐབ་ལ་གཡོན་ཕྱོགས་སུ་ལན་གསུམ་བསྐོར་ཞིང་། ཨོཾ་བཛྲ་ཛྭ་ལ་རྃ། ཞེས་པས་ཐབ་ནང་གི་ཏིང་ལོ་སྦར། མེ་ནི་རྡོ་དང་ལྕགས་རྩུབ་པ་ལས་བྱུང་བ་མ་ཡིན་པ། རྒྱུན་བཞག་གི་མེ་འམ་འོ་མ་ཅན་གཙུབས་པ་ལས་བྱུང་བའོ། །ཕུས་མི་བརྡབ། རླུང་གཡབ་ཀྱིས་སྦར་རོ། །དེ་ནས་ཡམ་ཤིང་གཞན་དང་བཅས་པས་མེ་ལེགས་པར་འབར་དུ་བཅུག་ཅིང་། མར་བླུག་གཟར་གསུམ་དང་ཛྭ་ལའི་སྔགས་ཀྱིས་མེ་གསོ། དེ་ནས་མེ་ལྷའི་ལྕེ་ཧཱུྃ་ལས་རྡོ་རྗེ་ཧཱུྃ་གིས་མཚན་པ་ལ་རྃ་བསམ་དགང་བླུག་གི་ཁ་ལ་ཡང་རྃ་བསམ་ལ། ཨོཾ་ཨགྣ་ཡེ་སྭཱཧཱ། གཟར་བུ་བདུན་གྱིས་དགང་བླུག་མར་གྱིས་བཀང་། ཨོཾ་ཨགྣེ་ཡེ་ཨ་དི་བྱ་ཨ་དི་བྱ་ཨ་བྷི་ཤ་ཨ་བྷི་ཤ་མཧཱ་ཤྲཱི་ཧ་བྱ་ཀ་བྱ། བྷ་ཧ་ན་ཡེ། བདག་དང་སེམས་ཅན་ཐམས་ཅད་ཀྱི་སྡིག་སྒྲིབ་དམ་ཚིག་གི་ཉམས་ཆག་སྔགས་ལྷག་ཆད་ཀྱི་ཉེས་པ་ཐམས་ཅད་ཤནྟིཾ་ཀུ་རུ་སྭཱཧཱ། ཞེས་པ་ལན་གསུམ་གྱིས་བྱོན་ཟན་དབུལ། སྐབས་འདིར་མེ་པྲ་བརྟག་ཅིང་། ངན་ན། ཧཱུྃ་ཞེས་བརྗོད་ཅིང་བསང་ཆུ་གཏོར། དགང་བླུགས་ཁ་སྦྱར་ལ་ཐབ་ལ་ལན་གསུམ་བསྐོར། ཨོཾ་ཨགྣ་ཡེ། ཞེས་པ་ཀུན་ལ་སྦྱར་བའི། ཨརྒྷཾ་ནས། ཤཔྡའི་བར་གྱིས་མཆོད། ཨོཾ་ཨགྣ་ཡེ་ཨོཾ་ཨཱཿཧཱུྃ་ཞེས་པས་ནང་མཆོད་དབུལ། རྡོ་རྗེ་དྲིལ་བུ་འཛིན་པས། འཇིག་རྟེན་དབང་ཕྱུག་ཚངས་པ་མགོན་གྱི་སྲས། །མེ་ལྷའི་རྒྱལ་པོ་ཌ་ཀས་དབང་བསྐུར་བ། །ཤེས་རབ་མཆོག་གིས་ཉོན་མོངས་ཐམས་ཅད་བསྲེག །འཇིགས་བྱེད་མེ་ལྷ་ཉིད་ལ་རྣམ་པར་འདུད། །ཅེས་པས་བསྟོད། དེ་ནས་བསྲེག་རྫས་འབུལ་བ་ནི། ཡམ་ཤིང་ནས་ཛ་ཏི་ལ་སོགས་པའི་འབྲས་བུ་སྣ་ཚོགས་ཀྱི་བར་རིམ་པ་བཞིན་ལག་གཡོན་པས་བཟུང་ལ། གཡས་པའི་མཐེབ་སྲིན་གྱིས་སྟེང་ནས་བླང་ཞིང་ཅུང་ཟད་བསྐོར་ཏེ་མཆོག་སྦྱིན་གྱི་ཕྱག་རྒྱས་ཕུལ། དང་པོར་ཡམ་ཤིང་ལ། ཨོཾ་བཛྲ་ཛྭ་ལ་ཛྭ་ལ་ཡ་བོ་དྷི་བྲྀཀྵ་ཡ་སྭཱཧཱ། མར་ལ། ཨོཾ་ཨགྣ་ཡེ་སྭཱཧཱ། ཏིལ་ལ། ཨོཾ་སརྦ་པཱ་པྃ་ད་ཧ་ན་བཛྲ་ཡེ་སྭཱཧཱ། ཤ་ལྔ་བདུད་རྩི་ལྔ་ལ། ཨོཾ་མ་ད་ན་བ་ལ་པཉྩ་ཨཱ་མྲྀ་ཏ་སྭཱཧཱ། ཟས་མཆོག་ལ། ཨོཾ་སརྦ་སྃ་པོ་ཏ་ཡེ་སྭཱཧཱ། ཀུ་ཤ་ལ། ཨོཾ་བཛྲ་ཨ་པྲ་ཏི་ཧ་ཏ་བཛྲ་ཡ་སྭཱཧཱ། དུརྦ་ལ། ཨོཾ་བཛྲ་ཨ་ཡུ་རེ་སྭཱཧཱ། ནས་ལ། ཨོཾ་མཧཱ་བཱེ་གཱ་ཡེ་སྭཱཧཱ། གྲོ་ལ། ཨོཾ་བཛྲ་གྷསྨ་ར་ཡ་སྭཱཧཱ། སོ་བ་ལ། ཨོཾ་བཛྲ་བི་ཛ་ཡེ་སྭཱཧཱ། འབྲས་ལ། ཨོཾ་བཛྲ་པུཥྚ་ཡ་སྭཱཧཱ། སྲན་མ་ལ། ཨོཾ་མཧཱ་བཱ་ལ་ཡ་སྭཱཧཱ། ཛ་ཏི་ལ་སོགས་པ་འབྲུ་སྣ་ཚོགས་ལ། ཨོཾ་མཧཱ་ཤྲཱི་ཕ་ལ་བརྟ་ནི་སྭཱཧཱ། ཞེས་པས་བསྲེག་རྫས་རྣམས་སྔགས་དང་བཅས་པ་ལན་བདུན་རེའི་མཇུག་ཏུ། བདག་དང་སེམས་ཅན་ཐམས་ཅད་ཀྱི་སྡིག་སྒྲིབ་དམ་ཚིག་ཉམས་ཆག་སྔགས་ལྷག་ཆད་ཀྱི་ཉེས་པ་ཐམས་ཅད་ཤནྟིཾ་ཀུ་རུ་སྭཱཧཱ། ཞེས་པའི་སྤེལ་ཚིག་བརྗོད་ཅིང་དབུལ། སླར་ཡང་གོང་ལྟར་མཆོད་བསྟོད་བྱས་ནས། མར་བླུག་གཟར་གང་ཐབ་ནང་དུ་བླུགས་ལ། ཨོཾ་ཨགྣ་ཛྭ་ལ་རྃ། མེ་ལྷ་འབར་བའི་རྣམ་པར་གྱུར། ཅེས་བརྗོད་པ་རྣམས་ཀྱིས་འཇིག་རྟེན་པའི་མེ་ལྷ་མཆོད་པའོ། །གསུམ་པ་འདས་པའི་མེ་ལྷ་མཆོད་པ་ནི། སླར་ཡང་མེ་གསོ་བའི་ཕྱིར་བུད་ཤིང་བརྩིགས་པ་དང་། མཆོད་པ་དང་བསྲེག་རྫས་རྣམས་ཁ་གསོས་ལ། མཆོད་པ་དང་བསྲེག་རྫས་རྣམས་གོང་བཞིན་བྱིན་རླབས་བྱས། དེ་ནས་ཐབ་ལ་བསང་ཆུ་གཏོར་ཞིང་། སུམྦྷ་ནིས་བསངས། སྭཱ་བྷཱ་ཝས་སྦྱངས། སྟོང་པའི་ངང་ལས་མེ་འབར་བའི་དབུས་སུ། ཡྃ་ལས་རླུང་གི་དཀྱིལ་འཁོར། ཞེས་པ་ནས། འོག་མིན་ནས་རྡོ་རྗེ་རྣལ་འབྱོར་མ་ལ་སངས་རྒྱས་བྱང་སེམས་དཔའ་བོ་མཁའ་འགྲོའི་ཚོགས་ཀྱིས་བསྐོར་བ་བཛྲ་ས་མཱ་ཛཿ ཞེས་པའི་བར་མདུན་བསྐྱེད་ལྟར་ལས། དེ་ནས་རྡོ་རྗེ་དྲིལ་བུ་འཛིན་པས། མ་ལུས་སེམས་ཅན་ཀུན་གྱི་མགོན་གྱུར་ཅིང་། །སོགས་ཤླཽ་ཀ་གསུམ་དང་། ཨོཾ་བཛྲ་ཡོ་གི་ནི་ཨེ་ཧྱེ་ཧི་བཛྲ་ས་མཱ་ཛཿ ཞེས་པས་ཡེ་ཤེས་པ་སྤྱན་དྲངས། ཕྱི་ནང་གི་མཆོད་བསྟོད་བྱ། ཨོཾ་བཛྲ་ཡོ་གི་ནི་ཡེ་དི་བྱ་དི་བྱ་བི་ཤུདྡྷེ་མཧཱ་ཤྲཱི་ཡེ། ཧ་བྱ་ཀ་བྱ་བ་ཧ་ན་ཡ། བདག་དང་སེམས་ཅན་ཐམས་ཅད་ཀྱི་སྡིག་སྒྲིབ་དམ་ཚིག་ཉམས་ཆག་སྔགས་ལྷག་ཆད་ཀྱི་ཉེས་པ་ཐམས་ཅད་ཤནྟིཾ་ཀུ་རུ་སྭཱཧཱ། ཞེས་པ་ལན་གསུམ་གྱིས་གོང་བཞིན་མར་གྱི་བྱོན་ཟན་དབུལ། དགང་བླུགས་ཁ་སྦྱར་ལ་ཐབ་ལ་ལན་གསུམ་བསྐོར། དེ་ནས་མདུན་བསྐྱེད་ལྟར་ཛཿཧཱུྃ་བཾ་ཧོཿ གཉིས་སུ་མེད་པར་ཐིམ། ཞེས་པ་ནས། རྣམ་པར་སྣང་མཛད་ཀྱིས་དབུ་བརྒྱན། ཞེས་པའི་བར་བྱ་ཞིང་། དེ་ནས། ཨོཾ་བཛྲ་ཡོ་གི་ནི་ས་པ་རི་ཝ་ར། སྔོན་དུ་འགྲོ་བའི་ཆུ་གཉིས་སོགས་ཀྱི་ཕྱི་མཆོད་དང་། ཨོཾ་བཛྲ་ཡོ་གི་ནི་ས་པ་རི་ཝཱ་ར་ཨོཾ་ཨཱཿཧཱུྃ་གིས་ནང་མཆོད་དང་། དཔལ་ལྡན་རྡོ་རྗེ་མཁའ་འགྲོ་མ། །སོགས་ཤླཽ་ཀ་གཉིས་ཀྱིས་བསྟོད། དེ་ནས་བསྲེག་རྫས་འབུལ་བ་ནི། རྗེ་བཙུན་རྡོ་རྗེ་རྣལ་འབྱོར་མ་ལ་ཕུལ་བར་བསམ་ཞིང་། ཨོཾ་བཛྲ་ཡོ་གི་ནི། ཨོཾ་བཛྲ་ཛྭ་ལ་ཛྭ་ལ་བོ་དྷི་བྲིཀྵ་ཡ་སརྦ་པཱ་པཾ་ཤནྟིཾ་ཀུ་རུ་ཡེ་སྭཱཧཱ། ཞེས་པས་ཡམ་ཤིང་། དེ་བཞིན་དུ་ཐོག་མཐའ་གཉིས་འདྲ་བ་ལས། བོ་དྷི་པྲིཀྵའི་གནས་སུ། མར་སོགས་རྫས་སོ་སོའི་སྔགས་བཅུག་ལ་འབུལ། བསྙེན་པ་བཞི་འབུམ་བྱས་ཚེ། རྫས་ཏིལ་ལམ་ཡུངས་ཀར་གང་རུང་ལ། ཨོཾ་གསུམ་མ་ལ་བཅུ་ཆའི་གྲངས་ཁྲི་ཚོ་བཞི་གྲངས་འཛིན་དགོས་པས། དེའི་ཚུལ་ནི། ཉི་མ་ལྔའི་དང་པོ་ལ་ཆོ་ག་གཅིག་དང་། བར་བ་གསུམ་ལ་ཆོ་ག་གཉིས་གཉིས། ལྔ་པ་ལ་སྔ་ཆོག་སྟེ་ཆོ་ག་བརྒྱད་ལ། སྔགས་ལྔ་སྟོང་རེ་རེ་བཟླ་དགོས་ཤིང་། བསྲེག་རྫས་གཞན་རྣམས་བརྒྱ་དང་བཅུ་རེ་འབུལ་དགོས་པས། དུས་གཅིག་ལ་ཕུལ་ན་མེ་མི་འབར་བའི་སྐྱོན་ཡོང་བས། སྔགས་ལྔ་བརྒྱ་རེ་སོང་མཚམས་རྫས་རྣམས་བཅུ་ཚན་པ་རེ་འབུལ་ཞིང་། བདག་དང་སེམས་ཅན་ཐམས་ཅད་སོགས་སྤེལ་ཚིག་ལན་རེ་བརྗོད། ཐོག་མཐའ་གཉིས་གོང་བཞིན་ལ། བར་གྱི་བཅུ་ཚན་དགུ་པོ་ཨོཾ་གསུམ་མ་འབའ་ཞིག་གིས་འབུལ་
་་་་་ཡང་ལྕེ་མ་བདེ་བ་ལ་སོགས་པས། ཉི་མ་བདུན་དུ་བྱེད་དགོས་བྱུང་ཚེ། ཆོ་ག་བཅུ་གཉིས་སུ་བྱས་པའི་ཆོ་ག་རེ་ལ་སྔགས་གསུམ་སྟོང་ལྔ་བརྒྱ་རེ་བཟླ་ཞིང་། བསྲེག་རྫས་རྣམས་སྔགས་གསུམ་བརྒྱ་རེ་སོང་མཚམས་སུ་འབུལ་བ་སོགས་གོང་གི་རིགས་འགྲེ་ཤེས་པར་བྱ་ཞིང་། དེ་ལྟར་བྱས་པས་སྔགས་བཞི་ཁྲི་ལྷག་ཙམ་འགྲོའོ། །
ལོ། །དེ་ཡང་བསྲེག་རྫས་རྣམས་མར་དང་ཤ་ལྔ་བདུད་རྩི་ལྔ་ཟས་མཆོག་གསུམ་ཞལ་དུ། ཀུ་ཤ་དང་དུརྦའི་མྱུ་གུ་དབུའི་གཙུག་ཏོར་ལ། འབྲས་བུ་ལ་སོགས་པ་གོང་བུའི་རྫས་རྣམས་ཕྱག་ཏུ་ཕུལ་བར་བསམ་མོ། །མཐར་གང་བའི་སྦྱིན་སྲེག་བྱོན་ཟན་བཞིན་མར་ལན་བདུན་སྤེལ་ཚིག་དང་བཅས་པ་འབུལ། དེ་ནས་གོང་བཞིན། ཕྱི་མཆོད། ནང་མཆོད། བསྟོད་པ་རྣམས་བྱ། བསྙེན་པ་འབྲུ་འབུམ་སོགས་བྱས་ཚེ། དེའི་བཅུ་ཆའི་སྦྱིན་སྲེག་སོགས་གོང་གི་རིགས་འགྲེས་སྦྱར་བར་བྱའོ། །དེ་ནས་གཏོར་མ་འབུལ་བ་ནི། ཁོ་བོས་བྱས་པའི་དཀྱིལ་མཆོག་གི་གཏོར་མ་བྱིན་རླབས་ལྟར་བྱས་ལ། ཉི་མ་དང་པོའི་ཐུན་དང་། རྗེས་མའི་ཐུན། ཉི་མ་བར་མའི་དགོང་ཐུན་རྣམས་ལ་གཏོར་བསྔོ་རྒྱས་པ་ལས། འདི་ཉིད་ཀྱི་གཏོར་བསྔོ་དཀྱིལ་ཆོག་ལྟར་བྱ་ཞིང་། སྤྲོ་ན་བསྐང་བ་བསྟོད་པ་སོགས་སྐབས་དང་སྦྱར་ལ་སོ་སོའི་ཕྱག་ལེན་བཞིན་བྱ། ཉི་མ་བར་མའི་སྔ་ཐུན་ལ། བྱིན་རླབས་ནས་བདག་ལ་རྗེས་སུ་འཛིན་པའི་རྒྱུར་གྱུར་ཅིག ཅེས་པའི་བར་དཀྱིལ་ཆོག་ལྟར་གྱིས་ཕུལ། དེ་ནས་གུར་ཞལ་དུར་ཁྲོད་བདག་པོ་ལས་མགོན། མཁའ་འགྲོ་སྤྱི་གཏོར། གཞི་བདག་རྣམས་ལ་གཏོར་མ་འབུལ་བ་བསྟོད་པ་ནས། དེའི་སངས་རྒྱས་མྱུར་ཐོབ་ཤོག་གི་བར་གཏོར་བསྔོ་འབྲིང་པོ་ལྟར་བྱ། དེ་ནས་ཧེ་རུ་ཀའི་ཡི་གེ་བརྒྱ་པ་ལན་གསུམ་གྱི་རྗེས་སུ། མ་འབྱོར་བ་སོགས་ཀྱིས་ནོངས་པ་བཟོད་པར་གསོལ་ཞིང་ལྷག་ཆད་ཁ་བསྐང་། ཨོཾ་ཁྱེད་ཀྱིས་སེམས་ཅན་དོན་མཛོད། སོགས་ཀྱི་རྗེས་སུ། ཨོཾ་ཨཱཿཧཱུྃ། བཛྲ་མུཿ ཡེ་ཤེས་པ་གཤེགས། དམ་ཚིག་པ་རང་ལ་གཉིས་སུ་མེད་པར་ཐིམ། ཞེས་བརྗོད་ཅིང་ལག་པ་གཡོན་པའི་མཐེབ་སྲིན་གྱིས་ཐལ་བ་ཅུང་ཟད་བླངས་པ། དཔྲལ་བ། མགྲིན་པ། སྙིང་ཁ་རྣམས་སུ་ཐིག་ལེ་བྱ། འདས་པའི་མེ་ལྷ་མཆོད་པའོ། །གསུམ་པ་རྗེས་ཀྱི་བྱ་བ་ནི། མར་བླུག་གཟར་གང་ཐབ་ཏུ་བླུགས་ལ། ཨོཾ་བཛྲ་ཛྭ་ལ་རྃ། མེ་ལྷ་སྔར་བཞིན་ཞལ་གཅིག་ཕྱག་བཞི་པའི་སྐུར་གྱུར། དེ་ནས་བསྲེག་རྫས་ལྷག་མ་རྣམས་སོ་སོའི་སྔགས་དང་བཅས་པས་ལན་ཇི་ལྟར་རིགས་པ་ཕུལ་རྗེས་གོང་བཞིན་སྤེལ་ཚིག་དང་བཅས་པས་འབུལ། སྔར་ལྟར་མཆོད་བསྟོད་བྱས་ལ། མེ་ལྷའི་གཏོར་མ་དེ། ཨོཾ་ཨཱཿཧཱུྃ་ཧ་ཧོ་ཧྲི། ལན་གསུམ་གྱི་ཕྱག་རྒྱ་དང་བཅས་པས་བྱིན་གྱིས་བརླབས་ནས། ཨོཾ་ཨགྷ་ཡེ་ན་མཿསརྦ་ཏ་ཐཱ་ག་ཏ་བྷྱོཿ ཞེས་སོགས་ལན་གསུམ་གྱིས་ཕུལ། དེ་ནས་སྔར་བཞིན་ཕྱི་ནང་གི་བསྟོད་པ་བྱས་ལ། ཨོཾ་ཨགྣ་ཡེ་བཛྲ་མུཿ ཡེ་ཤེས་པ་གཤེགས། དམ་ཚིག་པ་རང་ལ་ཐིམ། སླར་ཡང་ཡི་གེ་བརྒྱ་པ་ལན་གསུམ་དང་། མ་འབྱོར་བ་སོགས་ཀྱིས་ལྷག་ཆད་ཁ་བསྐང་། གཏོར་མགྲོན་གྱི་རྟེན་ཡོད་པ་རྣམས་ལ་བརྟན་བཞུགས། མེད་པ་ལ་གཤེགས་གསོལ་བྱས་ལ། དེ་ནས་རང་གི་གནས་རྣམས་སུ་ཟླ་བའི་དཀྱིལ་འཁོར་རེ་རེའི་སྟེང་དུ། ལྟེ་བར་ཨོཾ་བྃ་དམར་མོ་རྡོ་རྗེ་ཕག་མོ། ཞེས་སོགས་ནས། ཡན་ལག་ཐམས་ཅད་ལ་ཕཊ྄་ཕཊ྄་དུད་ཁ་ཙནྜི་ཀའི་ངོ་བོ་རྣམས་གསལ་བར་གྱུར། ཅེས་པའི་བར་གྱིས་གོ་ཆ་དགོད། སུམྦྷ་ནི་ཚར་གཉིས་བརྗོད་ཅིང་སྡིགས་མཛུབ་ཕྱོགས་གཡོན་བསྐོར་དང་། མཚམས་གཡས་བསྐོར་དུ་བསྟན་ལ་མཚམས་དམ་སྔགས་ཀྱིས་བསྲུང་། ཧཱུྃ་བདག་དང་སྣང་བའི་དངོས་པོ་ཐམས་ཅད་རྡོ་རྗེ་རྣལ་འབྱོར་མའི་སྐུའི་རང་བཞིན། ཨོཾ་ཨོཾ་ཨོཾ་སརྦ་བུདྡྷ་སོགས་ཚར་གཅིག་བརྗོད་ལ། བརྗོད་པ་དང་གྲགས་པའི་སྒྲ་ཐམས་ཅད་རྡོ་རྗེ་རྣལ་འབྱོར་མའི་གསུང་གི་རང་བཞིན་ཧཱུྃ། སེམས་ཀྱི་རྣམ་པར་རྟོག་པའི་ཆོ་འཕྲུལ་ཐམས་ཅད་རྡོ་རྗེ་རྣལ་འབྱོར་མའི་ཐུགས་རྣམ་པར་མི་རྟོག་པའི་ཡེ་ཤེས་ཀྱི་རང་བཞིན་དུ་རྣམ་པར་དག་པ་ཡིན་ནོ། །ཞེས་པས་དགའ་བ་གསུམ་དྲན་པར་བྱས་ནས། དགེ་བ་འདི་ཡིས་མྱུར་དུ་བདག །སོགས་ནས། བདག་ལ་རྗེས་སུ་འཛིན་པའི་རྒྱུར་གྱུར་ཅིག །ཅེས་པས་སྨོན་ལམ་བཏབ་ལ། ཕུན་ཚོགས་དགེ་ལེགས་ཀུན་གྱི་དཔལ་མངའ་བ། །སོགས་འདི་ཉིད་ཀྱི་བཀྲ་ཤིས་དང་། གཞན་ཡང་ཡི་དམ་ཆོས་སྐྱོང་ནོར་ལྷ་སོགས་ཀྱི་བཀྲ་ཤིས་བརྗོད་ལ་མེ་ཏོག་གི་ཆར་དབབ་ཅིང་ཐལ་བ་རྣམས་ཆུ་བོར་དོར། ལས་ཀྱི་རྗེས་མི་སྔོན་པར་བསྡུའོ། །དེ་དག་གིས་ནི་རྗེ་བཙུན་རྡོ་རྗེ་རྣལ་འབྱོར་མའི་ཞི་བའི་སྦྱིན་སྲེག་གི་ཆོ་ག་གསལ་བར་བསྟན་ཟིན་ཏོ། །དེ་ལྟར་རྗེ་བཙུན་རྡོ་རྗེ་རྣལ་འབྱོར་མའི། །སྦྱིན་སྲེག་ཆོ་ག་མཁའ་སྤྱོད་གསང་ལམ་འདི། །བསྟན་པའི་ཉི་མ་སྔགས་འཆང་ཆེན་པོ་ཡི། །ཐུགས་སྲས་རྒྱལ་ཚབ་འཇམ་དབྱངས་སྐུ་མཆེད་དང་། །འཁོར་ལོ་སྡོམ་པ་སངས་རྒྱས་རྒྱལ་མཚན་གྱི། །ཞབས་ཟུང་བསྟེན་པའི་སྔགས་འཆང་ས་སྐྱ་པ། །ངག་དབང་ཀུན་དགའ་བསོད་ནམས་ཞེས་བྱ་བས། །རིགས་དང་ཆོས་ཀྱི་བུ་སོགས་དད་ལྡན་གྱི། །སློབ་མ་རྣམས་དང་རང་ཉིད་ཉམས་ལེན་ཕྱིར། །ལྕགས་འབྲུག་ཁྲུམས་ཀྱི་ཟླ་བའི་དཀར་ཕྱོགས་ལ། །དཔལ་ལྡན་ས་སྐྱའི་བཞི་ཐོག་བླ་བྲང་གི །ཡང་རྩེ་བཀྲ་ཤིས་བརྩེགས་ཀྱི་ཁང་བཟང་དུ། །སྦྱར་བ་འདི་ཡི་ཡི་གེའི་འདུ་བྱེད་མཁན། །རང་གི་མཆོད་གཡོག་དགེ་སློང་རྡོ་རྗེ་འཛིན། །རྣམ་དཔྱོད་བློ་ལྡན་ངག་དབང་དཔལ་བཟང་གིས། །དད་དང་བརྩོན་འགྲུས་ཆེན་པོས་ལེགས་པར་བགྱིས། །ལེགས་བྱས་འདིས་མཚོན་དུས་གསུམ་དགེ་བའི་མཐུས། །བདག་ཅག་གདུལ་བྱར་བཅས་པའི་སྡིག་སྒྲིབ་ཀུན། །བྱང་ཞིང་དག་ནས་འདི་དང་ཕྱི་མའི་དོན། །ཡིད་ལ་རེ་བ་ཇི་བཞིན་འགྲུབ་གྱུར་ཅིག། །།ཀ་ལྱཱ་ན་ཝརྡྷནྟུ།
་་་་་དགེ་ལེགས་འཕེལ་བར་གྱུར་ཅིག
ཤུ་བྷ་མསྟུ་སརྦ་ཛ་གཏྟཾ།
གཅིག་ཞུས།། །། ༈ མཁན་ཆེན་ཨ་པད་རིན་པོ་ཆེའི་དགོངས་བཞེད་ལྟར་གུ་རུས་ཞབས་ཞུ་བགྱིས་པའོ།།

ཨ་མྱེས་ཞབས།
རྣལ་འབྱོར་མའི་ཞི་བའི་སྦྱིན་སྲེག་གི་ལག་ལེན་གསལ་བར་བཤད་པ།

:Rare Texts of the Sakya TraditionR
jamyang